钦定古今图书集成/历象汇编/乾象典/第058卷 > 《回星于天赋》〈以数将巳终岁且更始为韵〉冯宿
## 钦定古今图书集成/历象汇编/乾象典/第058卷 > 《回星于天赋》〈以数将巳终岁且更始为韵〉冯宿

“天其运乎，岁聿云暮”，彼星回而斗建，实维新而去故。
摄提克正，无闻《黍累》之差；悬象著明，不忒阴阳之数。
仰观苍苍，悠久且长。一十二分，终而复始；二十八宿，
循而有常。各安其位，各正其方。每披云而见质，恒耿
汉而流光。凌霜晰晰，烛夜煌煌。瞻彼星之回复，知改
岁之方将。岂不以式遵晷度，无失纲纪。纵横其状，逐
“青阳而左旋，璀璨其容，候招摇而东指。匝四气而为
度，临万户而可视。圣人所以参象于躬，考正极中；天
盖高而道远，星且回于岁终。悠悠积气，奕奕长空。潜
应历以相授，若循环之不穷。且运故无穷，时亦有替。
三光垂其极，四序成其岁。必当观大象以立规，验周
星而取制。”方今时惟行夏，令无苟且。帝感于天而克
保休祥，星回于天，而不乖次舍。故得律应时贞，昭回
上清，星归其本岁，亦将更遵旧纪而无谬，反初元而
作程。则有博古之士，学于太史，观岁杪而星穷，知有
卒而有始，于是征《月令》以挥翰，谈《天经》而赋美。